बोले- हमने रामायण नहीं बनाई, हमारी फिल्म सिर्फ उससे इंस्पायर्ड है
Prabhas Movie Adipurush Controversy Latest Update - फिल्म ‘आदिपुरुष’ पर विवाद थमने का नाम नहीं ले रहा है। हाल ही में मेकर्स ने फिल्म के विवादित संवादों को संशोधित करने का फैसला लिया है। इसी बीच राइटर मनोज मुंतशिर ने कहा है कि इस फिल्म का नाम ‘आदिपुरुष’ है, रामायण नहीं।
फिल्म ‘आदिपुरुष’ पर विवाद थमने का नाम नहीं ले रहा है। हाल ही में मेकर्स ने फिल्म के विवादित संवादों में बदलाव करने का फैसला लिया है। इसी बीच राइटर मनोज मुंतशिर ने कहा है कि इस फिल्म का नाम ‘आदिपुरुष’ है, रामायण नहीं। हमने रामायण नहीं बनाई है। हम सिर्फ इससे इंस्पायर्ड हैं।
वहीं दूसरी तरफ फिल्म के निर्देशक ओम राउत ने भी एक बड़ा बयान दिया है। उन्होंने कहा कि रामायण को पूरी तरह से समझने की क्षमता किसी के पास नहीं है। हालांकि, तमाम विवादों के बीच फिल्म ने दो दिन में वर्ल्डवाइड 240 करोड़ रुपए का कलेक्शन कर लिया है।
मनोज बोले- हम फिल्म का नाम रामायण भी रख सकते थे
आज तक को दिए एक इंटरव्यू में मनोज ने कहा कि फिल्म रामायण से काफी इंस्पायर्ड है। उन्होंने कहा, ‘इस फिल्म का नाम ‘आदिपुरुष’ है। मैं दो बातों को एक दम साफ कर देना चाहता हूं। पहली यह कि हमने रामायण नहीं बनाई है, हम सिर्फ इससे इंस्पार्ड हैं।’
हमने रामायण का सिर्फ एक छोटा सा हिस्सा बनाया है
मनोज ने आगे कहा, ‘अगर आप हमारा डिस्क्लेमर देखेंगे तो हमने इस बारे में एक दम साफ जानकारी दी है। मार्केटिंग स्ट्रैटजी को देखते हुए हम इस फिल्म का नाम रामायण भी रख सकते थे। पर हम शुरुआत से ही जानते थे कि हम रामायण नहीं बना रहे, बल्कि हमारी फिल्म सिर्फ रामायण से इंस्पायर्ड है। हमने रामायण में लड़ी गई लड़ाई का सिर्फ एक छोटा सा हिस्सा बनाया है।’
ओम राउत के लिए फिल्म को मिलने वाला रिस्पॉन्स अहम
वहीं दूसरी तरफ फिल्म के डायरेक्टर ओम राउत ने कहा कि इतने नेगेटिव रिव्यूज मिलने के बाद भी ऑडियंस इस फिल्म को भरपूर प्यार दे रही है। थिएटर्स में जय श्री राम के नारे लग रहे हैं।
ओम बोले, ‘सबसे ज्यादा अहम यह है कि थिएटर्स में फिल्म को कैसा रिस्पॉन्स मिल रहा है। मैं ग्लोबल बॉक्स ऑफिस पर इसकी कमाई देख कर भी बेहद खुश हूं।’
किसी के भी पास रामायण को पूरी तरह समझने की क्षमता नहीं
इसके अलावा ओम ने यह माना कि रामायण को पूरी तरह समझने का दावा करना बड़ी गलती हो सकती है। राउत ने कहा, ‘अगर मैं आपसे कहूं कि मैंने रामायण को पूरी तरह से समझ लिया है तो शायद मैं गलत कहूंगा। मुझे लगता है कि किसी के पास भी इसे पूरी तरह समझने की क्षमता नहीं है। मैंने रामायण के बारे में जो भी थोड़ा बहुत समझा है, वही सब मैंने इस फिल्म में पेश करने की कोशिश की है।’
दो दिन में वर्ल्डवाइड कलेक्शन 240 करोड़ रुपए
16 जून को रिलीज हुई ‘आदिपुरुष’ लगातार विवादों से घिरी हुई है। हालांकि इसका असर फिल्म के कलेक्शन पर देखने को नहीं मिल रहा है। दूसरे दिन फिल्म का वर्ल्डवाइड कलेक्शन 100 करोड़ रहा और डोमेस्टिक कमाई 176 करोड़ रही। इस तरह से फिल्म ने दो दिन में 240 करोड़ की कमाई कर 200 करोड़ क्लब में एंट्री कर ली। पहले दिन फिल्म का वर्ल्डवाइड कलेक्शन 140 करोड़ का था।